VENDIM

Nr. 706, datë 4.11.2022

PËR KRIJIMIN E BAZËS SË TË DHËNAVE SHTETËRORE “SISTEMI ELEKTRONIK I MENAXHIMIT TË DENONCIMEVE PËR REKORDET KORRUPTIVE”

Në mbështetje të nenit 100 të Kushtetutës dhe të nenit 4, të ligjit nr. 10325, datë 23.9.2010, “Për bazat e të dhënave shtetërore”, me propozimin e ministrit të Drejtësisë, Këshilli i Ministrave

VENDOSI:
I. DISPOZITA TË PËRGJITHSHME

1. Krijimin e bazës së të dhënave shtetërore “Sistemi Elektronik i Menaxhimit të Denoncimeve për Rekordet Korruptive” (këtu e në vijim “SEMDRK”). 
2. SEMDRK-ja është një bazë e të dhënave shtetërore, nëpërmjet së cilës grumbullohet informacion i organizuar dhe i ruajtur në formë elektronike për denoncimet e rasteve të korrupsionit, informacion për menaxhimin, trajtimin e statusin e tyre, si dhe raportimin e të dhënave korruptive nga struktura përgjegjëse kundër korrupsionit dhe koordinatorët e Rrjetit kundër Korrupsionit. 

3. SEMDRK-ja administrohet nga Ministria e Drejtësisë, në përputhje me parimet, kriteret dhe masat tekniko-organizative të zbatueshme për garantimin dhe menaxhimin e sigurisë në përpunimin e të dhënave personale, sipas parashikimeve të legjislacionit në fuqi për mbrojtjen e të dhënave personale si dhe parimin e konfidencialitetit, duke mos bërë publike asnjë të dhënë ose informacion të marrë për shkak të detyrës/gjatë kryerjes së saj. 

4. Struktura përgjegjëse për gjenerimin e të dhënave në SEMDRK është struktura përgjegjëse për antikorrupsionin në Ministrinë e Drejtësisë, e cila kujdeset për grumbullimin, mbledhjen e të dhënave, përpunimin e tyre statistikor, analizën dhe përgatitjen e raporteve përkatëse.

II. PËRMBAJTJA, ADMINISTRIMI DHE RUAJTJA E TË DHËNAVE TË SEMDRK-së
1. SEMDRK-ja përmban të dhënat, si më poshtë vijon:

a) të dhënat për rastet e denoncuara;

b) gjurmimin e të dhënave dhe përpunimin e informacionit, që u bëhet rasteve të denoncuara;

c) të dhëna mbi statistikat;

ç) unifikimin dhe ruajtjen në formë elektronike të të dhënave për rastet e denoncuara. 

2. Të dhënat, që përmban SEMDRK-ja, ndahen në të dhëna parësore dhe dytësore:

a) të dhënat parësore janë: 

i. data e ankesës/denoncimit;

ii. data dhe numri i regjistrimit të ankesës/denoncimit në strukturën përgjegjëse;

iii. objekti i ankesës/denoncimit; 

iv. subjekti dhe institucioni ndaj të cilit drejtohet ankesa/denoncimi; 

v. lista e dokumenteve shoqëruese të ankesës/denoncimit;

vi. afati për trajtimin e ankesës/denoncimit;

vii. dokumente lidhur me hapat e ndërmarrë nga struktura antikorrupsion;

viii. të dhënat e koordinatorit antikorrupsion, i cili ndjek çështjen.

b) të dhëna dytësore janë:

i. të dhënat e identifikimit të kërkuesit, si: emri, atësia, mbiemri; 

ii. të dhënat referenciale nga ndërveprimi me bazat e tjera të të dhënave, sipas pikës 1, të kreut III, të këtij vendimi. 

III. NDËRVEPRIMI ME BAZAT E TJERA TË TË DHËNAVE DHE NIVELI I AKSESIMIT PËR SUBJEKTET E INTERESUARA

1. Baza e të dhënave të SEMDRK-së ndërvepron, me:

a) Regjistrin Kombëtar të Gjendjes Civile, administruar nga Drejtoria e Përgjithshme e Gjendjes Civile; 

b) portalin unik qeveritar e-Albania; 

c) platformën “Me ty, për Shqipërinë që duam”; 
ç) sisteme të tjera sipas legjislacionit në fuqi.

2. Dhënës të informacionit janë: 

a) çdo subjekt, i cili bën një denoncim, kërkesë apo ankesë, të administruar nëpërmjet platformës “Me ty, për Shqipërinë që duam”; 
b) struktura përgjegjëse për antikorrupsionin në Ministrinë e Drejtësisë; 

c) koordinatorët e Rrjetit kundër Korrupsionit;

ç) autoritetet publike/private që kanë detyrimin në bazë të ligjeve të posaçme.

3. Subjekte të interesuara janë:

a) SPAK-u; 

b) prokuroria;

c) çdo subjekt tjetër, i përcaktuar shprehimisht me vendim të Këshillit të Ministrave. 

4. Niveli i aksesimit në bazën e të dhënave të SEMDRK-së është, si më poshtë vijon: 
a) veprimet në regjistër kryhen nga struktura përgjegjëse për antikorrupsionin në Ministrinë e Drejtësisë, e cila ka të drejta regjistrimi, përpunimi, raportimi, leximi, shkrimi, delegimi te koordinatori i rrjetit dhe përditësimi për të dhënat e regjistruara në regjistër;

b) koordinatorët e Rrjetit kundër Korrupsionit kanë të drejtë të regjistrojnë, të lexojnë, të hedhin të dhëna e raporte, si dhe të modifikojnë apo të përditësojnë informacionin, vetëm në lidhje me rastet përkatëse që ndiqen prej tyre;

c) subjektet e përcaktuara në shkronjat “a” dhe “b”, të pikës 3, të këtij kreu, kanë të drejtë të kenë akses të drejtpërdrejtë dhe të pakufizuar në leximin e raporteve përfundimtare, kallëzimeve penale dhe të dhënave që lidhen me to, kur është e nevojshme për të hetuar një vepër penale. 

5. Palët shkëmbejnë të dhënat personale në përputhje me qëllimin e grumbullimit të tyre, si dhe ndërmarrin masa teknike e organizative të përshtatshme për të mbrojtur të dhënat personale nga shkatërrime të paligjshme, humbje aksidentale apo nga çfarëdo forme tjetër e paligjshme përpunimi, për të mbrojtur aksesin ose përhapjen nga persona të paautorizuar, veçanërisht kur përpunimi i të dhënave bëhet në rrjet.

6. Çdo veprim në sistem lidhur me aksesin, ndryshimin, korrigjimin apo përhapjen e të dhënave duhet të lërë gjurmë, me qëllim garantimin e sigurisë dhe konfidencialitetit të të dhënave personale.

IV. DISPOZITA TË FUNDIT

1. Ministria e Drejtësisë:

 a) bashkëpunon dhe bashkërendon punën me Agjencinë Kombëtare të Shoqërisë së Informacionit (këtu e në vijim “AKSHI”) për ngritjen dhe hostimin e sistemit;

b) mbikëqyr dhe ofron asistencë teknike në bashkëpunim me AKSHI-n për përdorimin e sistemit.

2. SEMDRK-ja, si bazë të dhënash shtetërore, bëhet në formatin web-based dhe hostohet në serverat e AKSHI-t. 

3. AKSHI, në cilësinë e autoritetit rregullator koordinues të bazave të të dhënave shtetërore, është përgjegjës për krijimin e kushteve të nevojshme teknike dhe organizative, që sigurojnë ndërveprimin e SEMDRK-së me bazat e tjera të të dhënave shtetërore. 

4. Rregullat për organizimin dhe funksionimin e brendshëm të SEMDRK-së përcaktohen nga ministri përgjegjës për çështjet kundër korrupsionit, në përputhje me standardet, rregullat dhe procedurat e përcaktuara në nenin 10, të ligjit nr. 10325, datë 23.9.2010, “Për bazat e të dhënave shtetërore”. 

5. Vendimi nr. 824, datë 7.10.2015, i Këshillit të Ministrave, “Për krijimin, administrimin dhe përdorimin e Sistemit Elektronik për Regjistrimin dhe Gjurmimin e të Dhënave mbi Rastet e Korrupsionit dhe Statistikave të Harmonizuara”, shfuqizohet.

6. Ngarkohen Ministria e Drejtësisë, Agjencia Kombëtare e Shoqërisë së Informacionit dhe koordinatorët e Rrjetit kundër Korrupsionit për zbatimin e këtij vendimi.

Ky vendim hyn në fuqi pas botimit në Fletoren Zyrtare.
ZËVENDËSKRYEMINISTËR
Belinda Balluku

